## Uredba o uvjetima te načinu zbrinjavanja radioaktivnog otpada, iskorištenih zatvorenih radioaktivnih izvora i izvora ionizirajućeg zračenja koji se ne namjeravaju dalje koristiti

### NN 44/2008 (16.4.2008.), Uredba o uvjetima te načinu zbrinjavanja radioaktivnog otpada, iskorištenih zatvorenih radioaktivnih izvora i izvora ionizirajućeg zračenja koji se ne namjeravaju dalje koristiti

# VLADA REPUBLIKE HRVATSKE

**1472**

Na temelju članka 38. stavka 2. Zakona o zaštiti od ionizirajućeg zračenja i
sigurnosti izvora ionizirajućeg zračenja (»Narodne novine«, broj 64/2006), Vlada
Republike Hrvatske je na sjednici održanoj 10. travnja 2008. godine donijela

## UREDBU

### O UVJETIMA TE NAČINU ZBRINJAVANJA RADIOAKTIVNOG OTPADA, ISKORIŠTENIH ZATVORENIH RADIOAKTIVNIH IZVORA I IZVORA IONIZIRAJUĆEG ZRAČENJA KOJI SE NE NAMJERAVAJU DALJE KORISTITI

1. OPĆE ODREDBE

Članak 1.

Ovom Uredbom utvrđuju se uvjeti i način zbrinjavanja radioaktivnog otpada,
iskorištenih zatvorenih radioaktivnih izvora i izvora ionizirajućeg zračenja
koji se ne namjeravaju dalje koristiti.
Ova Uredba ne odnosi se na nuklearni materijal definiran u Zakonu o nuklearnoj
sigurnosti (»Narodne novine«, broj 173/2003), koji je porijeklom iz nuklearnog
postrojenja.

**1.1. DEFINICIJE**
Članak 2.

Pojmovi koji se koriste u ovoj Uredbi imaju sljedeće značenje:
*Kondicioniranje* radioaktivnog otpada, iskorištenih zatvorenih radioaktivnih
izvora i izvora ionizirajućeg zračenja koji se ne namjeravaju dalje koristiti
jest djelatnost koja uključuje postupke kojima se isti prevode u oblik prikladan
za prijenos, prijevoz, skladištenje i/ili odlaganje, a sastoji se od aktivnosti
imobilizacije te proizvodnje paketa otpada.
*Obrada* jest djelatnost koja uključuje postupke karakteriziranja, skupljanja i
odvajanja, pakiranje, demontažu, kemijsku i fizikalnu prilagodbu te
dekontaminaciju.
*Odlagalište* jest građevina na kojoj se kontrolirano, trajno smješta radioaktivni
otpad i/ili iskorišteni zatvoreni radioaktivni izvori i/ili izvori ionizirajućeg
zračenja koji se ne namjeravaju dalje koristiti.
*Otpad* su tvari ili predmeti koje vlasnik i/ili posjednik ne namjerava koristiti
ili ih mora odbaciti.
*Otpuštanje iz nadzora* (»clearance«) jest prestanak obveze primjenjivanja odredbi
propisanih Zakonom o zaštiti od ionizirajućeg zračenja i sigurnosti izvora
ionizirajućeg zračenja (u daljnjem tekstu: Zakon) i podzakonskih propisa
donesenih na temelju Zakona, na radioaktivni izvor ili radioaktivni objekt koji
je bio uključen u djelatnost s radioaktivnim tvarima.
*Paket otpada* jest proizvod koji uključuje otpad s pripadnim kontejnerom s
unutarnjim pregradama, pripremljen za rukovanje, prijevoz, skladištenje ili
odlaganje, bez namjere daljnje obrade istih.
*Posjednik radioaktivnog otpada* jest pravna ili fizička osoba – obrtnik, koja je
radioaktivni otpad preuzela od vlasnika, u svrhu obavljanja pojedine djelatnosti
zbrinjavanja.
*Prirodna radioaktivna tvar sa svojstvima promijenjenim korištenjem tehnoloških
postupaka* (Technologically Enhanced Natural Occurring Radioactive Materia – u
daljnjem tekstu: TENORM) jest prirodna tvar u kojoj je koncentracija pojedinih
radionuklida promijenjena ljudskim djelovanjem izvan nuklearnoga gorivnog
ciklusa, tako da je aktivnost ili koncentracija aktivnosti radionuklida koje
sadrži takva radioaktivna tvar iznad granice koju pravilnikom propisuje ministar
nadležan za zdravstvo (u daljnjem tekstu: ministar).
*Razine otpuštanja iz nadzora* (»clearance levels«) jesu granične vrijednosti
izražene kao koncentracija aktivnosti i/ili ukupna aktivnost, ispod kojih
prestaje obveza primjenjivanja odredbi propisanih Zakonom i podzakonskih propisa
donesenih na temelju Zakona, na radioaktivni izvor.
*Procjena sigurnosti* jest usporedba rezultata sigurnosne analize s kriterijima
prihvatljivosti, njene procjene te konačne prosudbe osnovane na prihvatljivosti
procjene.
*Sigurnosna analiza* jest analiza i proračun rizika povezanih s primjenom
određenih aktivnosti.
*Skladište* jest građevina ili prostorija unutar građevine na kojoj se smještaju
radioaktivni otpad i/ili iskorišteni zatvoreni radioaktivni izvori, prije ili
nakon kondicioniranja ili obrađivanja, odnosno prije otpuštanja iz nadzora,
vraćanja proizvođaču, izvoza ili odlaganja, s namjerom obavljanja djelatnosti u
budućnosti.
*Vlasnik radioaktivnog otpada* jest pravna ili fizička osoba – obrtnik, čijom
djelatnošću nastaje radioaktivni otpad ili koji na neki drugi način ostvari
vlasništvo nad njim.

Članak 3.

Radioaktivni izvor koji nema dozvolu za uporabu ili nije uskladišten u skladu s
propisima smatra se radioaktivnim otpadom.

**1.2. ODOBRENJE ZA OBAVLJANJE DJELATNOSTI S RADIOAKTIVNIM OTPADOM I ISKORIŠTENIM
ZATVORENIM RADIOAKTIVNIM IZVORIMA I IZVORIMA IONIZIRAJUĆEG ZRAČENJA KOJI SE NE
NAMJERAVAJU DALJE KORISTITI**
Članak 4.

Odobrenje za obavljanje djelatnosti s radioaktivnim otpadom, iskorištenim
zatvorenim radioaktivnim izvorima i izvorima ionizirajućeg zračenja koji se ne
namjeravaju dalje koristiti daje Državni zavod za zaštitu od zračenja (u
daljnjem tekstu: Zavod) pravnoj ili fizičkoj osobi ako utvrdi da je udovoljeno
uvjetima koji su propisani Zakonom, odredbama ove Uredbe i odredbama posebnih
propisa na području zaštite od ionizirajućeg zračenja.
Djelatnosti s radioaktivnim otpadom, iskorištenim zatvorenim radioaktivnim
izvorima i izvorima ionizirajućeg zračenja koji se ne namjeravaju dalje
koristiti za koje je potrebno odobrenje iz stavka 1. ovoga članka, jesu:
– obrada
– kondicioniranje
– prijevoz
– skladištenje
– odlaganje
– svaka druga vrsta djelatnosti zbrinjavanja radioaktivnog otpada, iskorištenih
zatvorenih radioaktivnih izvora i izvora ionizirajućeg zračenja koji se ne
namjeravaju dalje koristiti.

Članak 5.

Zahtjevu za ishođenje odobrenja za obavljanje djelatnosti zbrinjavanja
radioaktivnog otpada, iskorištenih zatvorenih radioaktivnih izvora i izvora
ionizirajućeg zračenja koji se ne namjeravaju dalje koristiti iz članka 4. ove
Uredbe, prilaže se:
1. točan opis djelatnosti za koju se odobrenje traži,
2. izvod iz registra trgovačkog suda ili izvod iz obrtnog registra,
3. potvrdu o osposobljenosti radnika za obavljanje djelatnosti s radioaktivnim
izvorima i primjenu mjera zaštite od ionizirajućeg zračenja,
4. potvrdu da osposobljeni radnik zadovoljava posebne zdravstvene uvjete za
obavljanje djelatnosti u području izloženosti oko radioaktivnog izvora,
5. akt o imenovanju osobe odgovorne za zaštitu od ionizirajućeg zračenja,
6. dokaz o osiguranom mjerenju osobnog ozračenja radnika i provođenja mjera
zaštite od ionizirajućeg zračenja,
7. akt o provedbi mjera zaštite od ionizirajućeg zračenja s programom osiguranja
i održavanja kakvoće zaštite u vezi s djelatnostima i izvorima ionizirajućeg
zračenja, planom mjera za sprječavanje i otklanjanje možebitnih posljedica
izvanrednog događaja te planom mjera zbrinjavanja radioaktivnog otpada koji
nastaje tijekom obavljanja djelatnosti s radioaktivnim otpadom, iskorištenim
zatvorenim radioaktivnim izvorima i izvorima ionizirajućeg zračenja koji se ne
namjeravaju dalje koristiti,
8. dokaz o tehničkoj opremljenosti za obavljanje opisane djelatnosti.
Ravnatelj Zavoda (u daljnjem tekstu: ravnatelj) imenovat će Povjerenstvo za
utvrđivanje uvjeta iz članka 4. ove Uredbe i stavka 1. ovoga članka.
Povjerenstvo iz stavka 2. ovoga članka daje mišljenje na temelju kojeg ravnatelj
donosi rješenje.
Pronositelj zahtjeva plaća naknadu. Naknada je prihod državnog proračuna, a
utvrđuje se u visini troškova podnošenja zahtjeva i rada Povjerenstva iz stavka
2. ovoga članka.

Članak 6.

Uz uvjete iz članka 5. ove Uredbe pravna i/ili fizička osoba – obrtnik, koja
podnosi zahtjev za izdavanje odobrenja za obavljanje djelatnosti zbrinjavanja
radioaktivnog otpada, iskorištenih zatvorenih radioaktivnih izvora i izvora
ionizirajućeg zračenja koji se ne namjeravaju dalje koristiti koje se odnose na
obradu, kondicioniranje ili skladištenje radioaktivnog otpada, iskorištenih
zatvorenih radioaktivnih izvora i izvora ionizirajućeg zračenja koji se ne
namjeravaju dalje koristiti, obvezna je priložiti i:
1. uporabnu dozvolu za građevinu u kojoj će se obavljati navedene djelatnosti u
skladu s posebnim propisima o gradnji,
2. mišljenje ovlaštenog stručnog tehničkog servisa da prostor i oprema, u kojem
će se obavljati navedene djelatnosti udovoljavaju uvjetima zaštite od
ionizirajućeg zračenja,
3. opis postupka koji će se koristiti pri obavljanju djelatnosti, odobren od
Zavoda.
Ako je pravna osoba koja podnosi zahtjev za izdavanje odobrenja iz stavka 1.
ovoga članka ujedno i ovlašteni stručni tehnički servis, mišljenje iz točke 2.
stavka 1. ovoga članka mora izdati drugi ovlašteni stručni tehnički servis.

Članak 7.

Predloženi postupak iz članka 6. stavka 1. točke 3. ove Uredbe za određenu
djelatnost postupanja s radioaktivnim otpadom, iskorištenim zatvorenim
radioaktivnim izvorima i izvorima ionizirajućeg zračenja koji ne namjeravaju
dalje koristiti pravne i/ili fizičke osobe, odobrava Zavod.

**1.3. NAČELA ZBRINJAVANJA RADIOAKTIVNOG OTPADA, ISKORIŠTENIH ZATVORENIH
RADIOAKTIVNIH IZVORA I IZVORA IONIZIRAJUĆEG ZRAČENJA KOJI SE NE NAMJERAVAJU
DALJE KORISTITI**
1.3.1. SIGURNOST

Članak 8.

Vlasnik i/ili posjednik radioaktivnog otpada, iskorištenih zatvorenih
radioaktivnih izvora i izvora ionizirajućeg zračenja koji se ne namjeravaju
dalje koristiti, a čijom se djelatnošću mijenja sastav, količina ili svojstva
radioaktivnog otpada, snosi punu odgovornost za preuzeti otpad tijekom obrade i
obvezan je uspostaviti i održavati visoki stupanj sigurnosti, posebice
fizičko-tehničke zaštite.
Vlasnik i/ili posjednik iz stavka 1. ovoga članka mora spriječiti pristup
neovlaštene osobe, spriječiti oštećivanje, gubitak, krađu ili neovlašteni
promet, a sve u svrhu sprječavanja rizika od izlaganja zračenju ili zloporabe
radioaktivnog otpada s ciljem ugrožavanja ljudi, okoliša ili narušavanja javnog
reda i mira.

Članak 9.

Ako radioaktivni otpad, iskorišteni zatvoreni radioaktivni izvori i izvori
ionizirajućeg zračenja koji se ne namjeravaju dalje koristiti imaju i svojstva
neke druge opasne tvari koje mogu ugroziti život i zdravlje ljudi, biljni i
životinjski svijet ili okoliš, pravne i fizičke osobe kod postupanja s takvim
radioaktivnim otpadom, iskorištenim zatvorenim radioaktivnim izvorima i izvorima
ionizirajućeg zračenja koji se ne namjeravaju dalje koristiti obvezne su
poduzimati zaštitne mjere radi sprječavanja takvih opasnosti.

1.3.2. ZAŠTITA OD IONIZIRAJUĆEG ZRAČENJA

Članak 10.

Pri zbrinjavanju radioaktivnog otpada, iskorištenih zatvorenih radioaktivnih
izvora i izvora ionizirajućeg zračenja koji se ne namjeravaju dalje koristiti,
moraju se poštivati osnovna načela zaštite od ionizirajućeg zračenja.

Članak 11.

Zbrinjavanje radioaktivnog otpada, iskorištenih zatvorenih radioaktivnih izvora
i izvora ionizirajućeg zračenja koji se ne namjeravaju dalje koristiti, provodi
se uz sljedeće obvezne mjere:
– izbjegavanje i smanjivanje nastajanja radioaktivnog otpada
– sprječavanje nenadziranog zbrinjavanja
– kontrolirano skladištenje i odlaganje
– vođenje zapisa i točne evidencije o tijekovima radioaktivnog otpada,
iskorištenih zatvorenih radioaktivnih izvora i izvora ionizirajućeg zračenja
koji se ne namjeravaju dalje koristiti
– osiguranje interventnih mjera u slučaju izvanrednog događaja.

1.3.3. ZAŠTITA OKOLIŠA

Članak 12.

Radioaktivni otpad, iskorišteni zatvoreni radioaktivni izvori i izvori
ionizirajućeg zračenja koji se ne namjeravaju dalje koristiti, moraju se
zbrinjavati na takav način da se izbjegne:
– onečišćavanje okoliša: voda, mora, tla i zraka iznad propisanih graničnih
vrijednosti otpuštanja
– opasnost za biljni i životinjski svijet
– nekontrolirano odlaganje i postupanje s radioaktivnim otpadom, iskorištenim
zatvorenim radioaktivnim izvorima i izvorima ionizirajućeg zračenja koji se ne
namjeravaju dalje koristiti.

2. KLASIFIKACIJA RADIOAKTIVNOG OTPADA

Članak 13.

Radioaktivni otpad, s obzirom na koncentraciju aktivnosti ili ukupnu aktivnost i
vrijeme poluraspada radionuklida sadržanih u radioaktivnom otpadu, svrstava se u
sljedeće razrede:

|  |  |  |
| --- | --- | --- |
| Razred radioaktivnog otpada | | Tipična svojstva |
| Izuzeti i otpušteni radioaktivni otpad | | Koncentracija aktivnosti ili ukupna aktivnost u radioaktivnom otpadu jednaka ili niža od propisanih razina izuzimanja ili otpuštanja |
| Nisko radioaktivni kratkoživući otpad | | Radioaktivni otpad sadrži radionuklide s vremenom poluraspada kraćim od 100 dana koji će se raspasti do razine otpuštanja za 3 godine od dana nastanka |
| Nisko i srednje radioaktivni otpad | | Radioaktivni otpad s vremenom poluraspada kraćim od 30 godina i koncentracijom aktivnosti ili ukupnom aktivnosti koja će i poslije 3 godine biti iznad propisanih razina izuzimanja ili otpuštanja, a proizvodnja topline u radioaktivnom otpadu je niža od 2 kW/m3 (1) |
|  | 2.1.Kratkoživući | Radioaktivni otpad sadrži radionuklide s vremenom poluraspada kraćim od 30 godina (za alfa radionuklide ograničenje koncentracije aktivnosti od 4000 Bq/g u pojedinom pakiranju i 400 Bq/g u prosjeku za sveukupni radioaktivni otpad) |
|  | 2.2.Dugoživući | Radioaktivni otpad s koncentracijom aktivnosti iznad granica za kratkoživući otpad |
| Visoko radioaktivni otpad | | Toplinska snaga u radioaktivnom otpadu je iznad 2 kW/m3 i koncentracija aktivnosti iznad granica za kratkoživući radioaktivni otpad |

\_\_\_\_\_\_
(1) kW/m3 odgovara približno
aktivnosti od 5.0•104 TBq/m3 (oko 2•1010 Bq/g ako je gustoća 2,7 t/m3)

Članak 14.

S obzirom na fizikalno-kemijska svojstva, radioaktivni otpad se dijeli na kruti,
tekući i plinski radioaktivni otpad, a s obzirom na toksičnost, na toksični i
netoksični radioaktivni otpad.

3. OTPUŠTANJE I IZUZEĆE IZ NADZORA

Članak 15.

Radioaktivni otpad, iskorišteni zatvoreni radioaktivni izvori i izvori
ionizirajućeg zračenja koji se ne namjeravaju dalje koristiti, otpuštaju se iz
nadzora ako je koncentracija aktivnosti ili ukupna aktivnost radionuklida
sadržanih u radioaktivnom otpadu, iskorištenim zatvorenim radioaktivnim izvorima
i izvorima ionizirajućeg zračenja koji se ne namjeravaju dalje koristiti ispod
granica izuzimanja zadanih u Prilogu I. Tablici 1. Pravilnika o uvjetima i
mjerama zaštite od ionizirajućeg zračenja za obavljanje djelatnosti s
radioaktivnim izvorima (»Narodne novine«, broj 125/2006).
Zavod može u posebnim okolnostima odrediti posebne razine izuzimanja, odnosno
otpuštanja iz daljnjeg nadzora, za pojedine radionuklide, kao i za TENORM.

4. ZBRINJAVANJE RADIOAKTIVNOG OTPADA, ISKORIŠTENIH ZATVORENIH RADIOAKTIVNIH
IZVORA I IZVORA IONIZIRAJUĆEG ZRAČENJA KOJI SE NE NAMJERAVAJU DALJE KORISTITI

**4.1. ODGOVORNOST**
Članak 16.

Za radioaktivni otpad, iskorištene zatvorene radioaktivne izvore i izvore
ionizirajućeg zračenja koji se ne namjeravaju dalje koristiti, koji nastaju
obavljanjem djelatnosti s radioaktivnim izvorima, potpunu odgovornost snosi
vlasnik ili posjednik radioaktivnog otpada, iskorištenih zatvorenih
radioaktivnih izvora ili izvora ionizirajućeg zračenja koji se ne namjeravaju
dalje koristiti.

Članak 17.

Vlasnik radioaktivnog otpada, iskorištenih zatvorenih radioaktivnih izvora i
izvora ionizirajućeg zračenja koji se ne namjeravaju dalje koristiti obvezan je
na propisani način osigurati njihovo zbrinjavanje.

Članak 18.

Pravna ili fizička osoba – obrtnik, koja ima odobrenje za obavljanje djelatnosti
obrade i/ili kondicioniranja radioaktivnog otpada, iskorištenih zatvorenih
radioaktivnih izvora i izvora ionizirajućeg zračenja koji se ne namjeravaju
dalje koristiti, nakon što obavi predviđene aktivnosti, obvezna je osigurati
prijevoz radioaktivnog otpada, iskorištenih zatvorenih radioaktivnih izvora i
izvora ionizirajućeg zračenja koji se ne namjeravaju dalje koristiti, do
skladišta i njegovo preuzimanje.

Članak 19.

Iskorišteni zatvoreni radioaktivni izvori i izvori ionizirajućeg zračenja koji
se ne namjeravaju dalje koristiti moraju se po isteku dozvole za uporabu, kao i
izuzeti radioaktivni izvori te radioaktivni otpad, neodgodivo ukloniti s mjesta
uporabe i staviti u središnje skladište ukoliko se ne postupi prema odredbama
članaka 32. i 46. ove Uredbe.

**4.2. OBRADA I KONDICIONIRANJE**
a) KATEGORIJE ZA RAZVRSTAVANJE

Članak 20.

Vlasnik i/ili posjednik radioaktivnog otpada obvezan je osigurati skupljanje,
razvrstavanje i kategorizaciju radioaktivnog otpada vodeći računa o:
a) vremenu poluraspada,
b) aktivnosti, koncentraciji aktivnosti i vrsti radionuklida,
c) fizikalno-kemijskim svojstvima,
d) činjenici radi li se o iskorištenim zatvorenim radioaktivnim izvorima ili
izvorima ionizirajućeg zračenja koji se ne namjeravaju dalje koristiti,
e) drugim opasnim svojstvima.

b) ZAŠTITNI SPREMNICI

Članak 21.

Skupljeni kruti i tekući radioaktivni otpad, iskorišteni zatvoreni radioaktivni
izvori i izvori ionizirajućeg zračenja koji se ne namjeravaju dalje koristiti
pakiraju se u odgovarajuće zaštitne spremnike za radioaktivni otpad i
iskorištene zatvorene radioaktivne izvore.
Zaštitni spremnik za radioaktivni otpad, iskorištene zatvorene radioaktivne
izvore i izvore ionizirajućeg zračenja koji se ne namjeravaju dalje koristiti
mora biti izrađen od odgovarajućeg materijala otpornog na fizikalno-kemijska
svojstva sadržaja.
Zaštitni spremnik za radioaktivni otpad, iskorištene zatvorene radioaktivne
izvore i izvore ionizirajućeg zračenja koji se ne namjeravaju dalje koristiti
mora biti izveden na takav način da je njegov sadržaj osiguran od elementarnih
nepogoda te mora osiguravati sigurnost pri rukovanju.
Oznaka na zaštitnom spremniku za radioaktivni otpad, iskorištene zatvorene
radioaktivne izvore i izvore ionizirajućeg zračenja koji se ne namjeravaju dalje
koristiti, mora sadržavati:
a) jasnu identifikacijsku oznaku ili broj,
b) oznaku da sadrže radioaktivni otpad i/ili iskorištene zatvorene radioaktivne
izvore i/ili izvore ionizirajućeg zračenja koji se ne namjeravaju dalje
koristiti,
c) ime ili naziv vlasnika i/ili posjednika.
Zaštitni spremnik kada ne sadrži radionuklid i nije onečišćen radioaktivnim
materijalom, ne smije biti označen oznakom iz stavka 4. točke b) ovoga članka.

Članak 22.

Zaštitni spremnici koji se koriste i za druge namjene osim skladištenja, moraju
imati uvjerenje (certifikat) izdano od nadležnoga tijela.

Članak 23.

Za svaki zaštitni spremnik s radioaktivnim otpadom moraju se voditi zapisi koji
obvezno moraju sadržavati:
a) identifikacijski broj ili oznaku spremnika,
b) popis radionuklida sadržanih u spremniku,
c) aktivnost (ako je utvrđena ili procijenjena)/nadnevak utvrđivanja,
d) podrijetlo – mjesto nastanka (prostorija, odjel, laboratorij, osoba i sl.),
e) oznake dodatne moguće opasnosti (toksičnost, zaraznost, i sl.),
f) brzina apsorbirane doze na površini/nadnevak mjerenja,
g) količina (težina ili volumen),
h) odgovorna (nadležna) osoba.
Na pakiranju radioaktivnog otpada, iskorištenih zatvorenih radioaktivnih izvora
i izvora ionizirajućeg zračenja koji se ne namjeravaju dalje koristiti stavlja
se oznaka sa znakom radioaktivnosti i oznakom RADIOAKTIVNA OTPADNA TVAR, na
takav način da je nije moguće uništiti.

Članak 24.

Poslije pražnjenja spremnika u kojima je bio radioaktivni otpad, iskorišteni
zatvoreni radioaktivni izvori i izvori ionizirajućeg zračenja koji se ne
namjeravaju dalje koristiti, mjerenjem je potrebno utvrditi radioaktivno
onečišćenje, te po potrebi provesti uklanjanje radionuklida na propisan i
prikladan način.

c) SKUPLJANJE I PAKIRANJE KRUTOG RADIOAKTIVNOG OTPADA, ISKORIŠTENIH ZATVORENIH
RADIOAKTIVNIH IZVORA I IZVORA IONIZIRAJUĆEG ZRAČENJA KOJI SE NE NAMJERAVAJU
DALJE KORISTITI

Članak 25.

Kruti radioaktivni otpad niske i srednje aktivnosti skuplja se u plastičnu
ambalažu i pakira u spremnike.
Spremnike za kruti radioaktivni otpad koji služe za prijenos i/ili prijevoz
potrebno je omotati plastičnim omotom koji se može hermetički zatvoriti kad se
spremnik napuni.
Ako je kruti radioaktivni otpad vlažan, spremnik mora onemogućiti istjecanje
radioaktivno onečišćene tekućine, obvezno je dvostruko pakiranje, tj.
nadpakiranje.
Ako je spremnik s krutim radioaktivnim otpadom, iskorištenim zatvorenim
radioaktivnim izvorima ili izvorima ionizirajućeg zračenja koji se ne
namjeravaju dalje koristiti, iz stavaka 1. i 2. ovoga članka namijenjen i za
prijevoz, mora biti u skladu sa Zakonom o prijevozu opasnih tvari i podzakonskim
propisima donesenim na temelju Zakona o prijevozu opasnih tvari te Pomorskim
zakonikom i podzakonskim propisima donesenim na temelju Pomorskog zakonika ili
preuzetih Pomorskim zakonikom.
Ako se iz tehnoloških i ekonomskih razloga radioaktivne otpadne tvari zadržavaju
u području posebnog nadgledanja, brzina ekvivalentne doze na površini spremnika
mora biti niža od 10 mSv/sat.

d) SKUPLJANJE I PAKIRANJE TEKUĆEG RADIOAKTIVNOG OTPADA

Članak 26.

Mjesto na kojem može nastati tekući radioaktivni otpad mora biti opremljeno tako
da se tekući radioaktivni otpad može kontrolirano skupljati uz primjenu mjera
zaštite od ionizirajućeg zračenja i sprječavanja radioaktivnog onečišćenja.

Članak 27.

Za skupljanje tekućeg radioaktivnog otpada u količinama većim od 200 l na dan
izvodi se sabirni kanalizacijski sustav do prihvatnih spremnika – bazena.
Kanalizacijski sustav iz stavka 1. ovoga članka mora biti dodatnim mjerama
osiguran za slučaj propuštanja i pristupačan za pregled, nadzor i popravak te
mora biti vidljivo obilježen.
Kanalizacijski sustav iz stavka 1. ovoga članka mora biti potpuno neovisan i
odvojen od drugih kanalizacijskih sustava i izveden od materijala otpornog na
fizikalne i kemijske utjecaje tvari tekućeg radioaktivnog otpada.
Ako su količine tekućeg radioaktivnog otpada manje od 200 l na dan, on se
skuplja u prihvatne posude.

Članak 28.

Kanalizacijski sustav iz članka 27. ove Uredbe i zaštitni spremnici koji se
nalaze u radnim prostorijama, moraju biti zaštićeni tako da brzina ekvivalentne
doze na površini bude usklađena s odredbama Pravilnika o granicama izlaganja
ionizirajućem zračenju te o uvjetima izlaganja u posebnim okolnostima i za
provedbe intervencija u izvanrednom događaju (»Narodne novine«, broj 125/2006).

Članak 29.

Prihvatna posuda iz članka 27. stavka 4. ove Uredbe izvodi se kao prenosiva od
teško lomljivog materijala, otpornog na kemikalije, kapaciteta do 100 l.
Posude kapaciteta od 25 i više l moraju biti opremljene dodatkom za prijenos i
rukovanje.
Svaka posuda koja sadrži tekući radioaktivni otpad mora biti zatvorena i
označena sukladno članku 21. ove Uredbe.

**4.3. PRIJEVOZ RADIOAKTIVNOG OTPADA I ISKORIŠTENIH ZATVORENIH RADIOAKTIVNIH
IZVORA I IZVORA IONIZIRAJUĆEG ZRAČENJA KOJI SE NE NAMJERAVAJU DALJE KORISTITI**
Članak 30.

Prijevoz radioaktivnog otpada, iskorištenih zatvorenih radioaktivnih izvora i
izvora ionizirajućeg zračenja koji se ne namjeravaju dalje koristiti, može
obavljati ovlaštena pravna ili fizička osoba – obrtnik, koja ima odobrenje za
obavljanje djelatnosti prijevoza radioaktivnih izvora.

**4.4. SKLADIŠTENJE**
Članak 31.

Iskorišteni zatvoreni radioaktivni izvori i izvori ionizirajućeg zračenja koji
se ne namjeravaju dalje koristiti, poslije prestanka uporabe skladište se u
pravilu u svom izvornom zaštitnom spremniku ili uređaju u kojem su
upotrebljavani.
Iskorištene zatvorene radioaktivne izvore i izvore ionizirajućeg zračenja koji
se ne namjeravaju dalje koristiti, smije demontirati iz zaštitnog spremnika ili
uređaja u kojem su korišteni zbog zamjene, prijevoza ili skladištenja isključivo
pravna ili fizička osoba – obrtnik, koja ima odobrenje za tu djelatnost.

Članak 32.

Vlasnik i/ili posjednik radioaktivnog otpada niske i srednje aktivnosti,
iskorištenih zatvorenih radioaktivnih izvora, odnosno izvora ionizirajućeg
zračenja koji se ne namjeravaju dalje koristiti, može ih skladištiti u vlastitom
skladištu najdulje 6 mjeseci.

Članak 33.

Mjesto za skladištenje radioaktivnog otpada, iskorištenih zatvorenih
radioaktivnih izvora i izvora ionizirajućeg zračenja koji se ne namjeravaju
dalje koristiti (središnje skladište), određuje Vlada Republike Hrvatske.

Članak 34.

U postupku izdavanja građevinske dozvole za gradnju i rekonstrukciju, te u
postupku izdavanja potvrde za glavni projekt za adaptaciju skladišta
radioaktivnog otpada, iskorištenih zatvorenih radioaktivnih izvora i izvora
ionizirajućeg zračenja koji se ne namjeravaju dalje koristiti, Zavod izdaje
potvrdu o usklađenosti glavnog projekta radi provjere sigurnosti glede primjene
odgovarajućih mjera zaštite od ionizirajućeg zračenja.

Članak 35.

Predstavnik Zavoda sudjeluje u radu povjerenstva za tehnički pregled izgrađenog
skladišta radioaktivnog otpada, iskorištenih zatvorenih radioaktivnih izvora i
izvora ionizirajućeg zračenja koji se ne namjeravaju dalje koristiti.
Tijelo nadležno za izdavanje uporabne dozvole za skladište radioaktivnog otpada,
iskorištenih zatvorenih radioaktivnih izvora i izvora ionizirajućeg zračenja
koji se ne namjeravaju dalje koristiti neće izdati uporabnu dozvolu ako u
prethodnom postupku nije utvrđeno da je građevina izgrađena u skladu s glavnim
projektom i u skladu s propisima iz područja zaštite od ionizirajućeg zračenja.

Članak 36.

Skladište za nisko i srednje radioaktivni otpad, iskorištene zatvorene
radioaktivne izvore, odnosno izvore ionizirajućeg zračenja koji se ne
namjeravaju dalje koristiti mora udovoljavati sljedećim uvjetima:
1. mora biti izgrađeno od materijala otpornog na atmosferske utjecaje i promjene
te osigurano od neovlaštenog ulaza,
2. mora biti pod stalnim nadzorom, uključujući službu čuvanja,
3. u skladištu treba osigurati odgovarajuće uvjete, dovoljno prostora i opreme
za prihvat radioaktivnog otpada prije otpuštanja, obrade i prijevoza,
4. ne smiju se koristiti materijali koji oslobađaju plinove, otrove, izazivaju
požar ili eksploziju,
5. mora biti sigurno od prodora oborinske i podzemne vode,
6. spremnici i druge posude u kojima se čuva radioaktivni otpad moraju biti od
materijala koji je otporan na koroziju,
7. mora biti osiguran sustav prozračivanja, ako se skladište radioaktivni izvori
koji pri radioaktivnom raspadu proizvode plinovite potomke,
8. mora biti označeno kao područje nadzora,
9. mora biti osiguran dovoljan manipulativni prostor radi izbjegavanja rizika,
10. mora biti osigurana evidencija unosa i iznosa radioaktivnog otpada koju vodi
osoba zadužena za skladište.

Članak 37.

Radioaktivni otpad, iskorišteni zatvoreni radioaktivni izvori i izvori
ionizirajućeg zračenja koji se ne namjeravaju dalje koristiti, moraju se
pohranjivati i čuvati u skladištu na takav način da se pri stavljanju i uzimanju
iz skladišta izlaganje zračenju od ostalog radioaktivnog otpada, iskorištenih
zatvorenih radioaktivnih izvora i izvora ionizirajućeg zračenja koji se ne
namjeravaju dalje koristiti u skladištu svede na najmanju moguću razinu.
Radioaktivni otpad, iskorišteni zatvoreni radioaktivni izvori i izvori
ionizirajućeg zračenja koji se ne namjeravaju dalje koristiti, mogu se prenositi
i prevoziti unutar skladišta samo u prikladnim posudama i zaštitnim spremnicima
koji ne propuštaju ionizirajuće zračenje iznad propisanih granica i sprječavaju
oslobađanje ili gubitak radioaktivnog sadržaja u okoliš (raspršivanje,
isparavanje i sl.).
Pojedinačne posude i spremnici za čuvanje radioaktivnih izvora te vrata pregrada
ili pretinaca moraju biti obilježeni oznakom i čitljivim natpisom iz kojih se
jasno može prepoznati vrsta radionuklida i aktivnost.
Pristup i boravak u skladištu mora nadzirati osoba zadužena za skladište.

**4.5. ODLAGANJE RADIOAKTIVNOG OTPADA**
a) NAČIN ISPUŠTANJA RADIOAKTIVOG OTPADA U OKOLIŠ

Članak 38.

Radioaktivni otpad može se ispustiti u okoliš samo ako su ispuštene količine
ispod razina navedenih u Tablici 1. i Tablici 2. koje se daju u Prilogu I. ove
Uredbe, te čine njezin sastavni dio.
Nadzor ispuštanja u okoliš provodi se na mjestu ispuštanja.
Osoba odgovorna za zaštitu od ionizirajućeg zračenja kod nositelja odobrenja
obvezna je, u slučaju ispuštanja količine radioaktivnog otpada iznad propisanih
granica, neodgodivo o tome obavijestiti Zavod.

Članak 39.

Ispuštanje tekućeg radiokativnog otpada ne smije dovesti do neposrednog
taloženja radionuklida.

Članak 40.

Aktivnosti i količine radioaktivnog otpada, koje se na temelju članka 38. ove
Uredbe mogu ispustiti, utvrđuju se posebno za svaku lokaciju uzimajući u obzir
transportne putove i ponašanje radionuklida u okolišu.

Članak 41.

Kruti produkti izgaranja ugljena s povišenom prirodnom radioaktivnošću, jalovina
i drugi otpad iz rudnika ili postrojenja koja koriste mineralne sirovine, kao i
drugi materijali kojima je tehnološkim procesima povećana koncentracija
aktivnosti (TENORM) mogu se odlagati isključivo na građevinu izgrađenu i uređenu
kao odlagalište za tu namjenu, a za koju je izdana uporabna dozvola prema
posebnim propisima, prije puštanja u pogon.
Građevine za odlaganje otpada iz stavka 1. ovoga članka podliježu izradi studije
utjecaja na okoliš prema posebnim propisima, uz obvezno sudjelovanje
predstavnika Zavoda u radu komisije za procjenu utjecaja na okoliš.

Članak 42.

Tekući niskoaktivni radioaktivni otpad može se ispustiti u okoliš
kanalizacijskim sustavom, odnosno u vodotoke i stajaće vode, osim u podzemne
vode, na temelju prethodno izrađene studije utjecaja na okoliš, u skladu s
posebnim propisom uz obvezno sudjelovanje predstavnika Zavoda u radu
povjerenstva za procjenu utjecaja na okoliš.

Članak 43.

Ispuštanja plinovitog radioaktivnog otpada tijekom uporabe kratkoživućih
radionuklida u istraživanjima, dijagnostici ili terapiji moraju se spriječiti
ugradnjom odgovarajućih filtara u sustavu ventilacije prostora u kojem se
kratkoživući radionuklidi upotrebljavaju.
S uporabljenim filtrima iz stavka 1. ovoga članka postupa se sukladno članku 44.
ove Uredbe.

Članak 44.

Otpad nastao uporabom kratkoživućih radionuklida tijekom istraživanja,
dijagnostike ili terapije, kao što su vata, staničevina, filtar-papir, igle,
šprice i slično, čuva se u skladištu na mjestu nastanka, do postizanja uvjeta
navedenih u Prilogu I. Tablici 1. Pravilnika o uvjetima i mjerama zaštite od
ionizirajućeg zračenja za obavljanje djelatnosti s radioaktivnim izvorima
(»Narodne novine«, broj 125/2006).
U slučaju smjese više radionuklida različitih vremena poluraspada, vrijeme
čuvanja u skladištu na mjestu nastanka računa se prema radionuklidu koji ima
najdulje vrijeme poluraspada.

b) ODLAGALIŠTE RADIOAKTIVNOG OTPADA

Članak 45.

O izgradnji odlagališta radioaktivnog otpada odlučuje Vlada Republike Hrvatske.

5. ZBRINJAVANJE ISKORIŠTENIH ZATVORENIH RADIOAKTIVNIH IZVORA I IZVORA
IONIZIRAJUĆEG ZRAČENJA KOJI SE NE NAMJERAVAJU DALJE KORISTITI

Članak 46.

Iskorišteni zatvoreni radioaktivni izvor koji je upotrebljiv ili radioaktivni
izvor koji se više ne namjerava koristiti, mora se prvo ponuditi drugom
korisniku kako bi se uključio u drugu djelatnost, ili ga se mora vratiti
proizvođaču. Ako to nije moguće, potrebno ga je skladištiti u središnjem
skladištu ili osigurati njegovo odlaganje.
Neupotrebljiv iskorišteni zatvoreni radioaktivni izvor koji propušta mora se
pakirati tako da se spriječi rasipanje radioaktivnog materijala, te skladištiti
prema njegovim karakteristikama.
Ako iskorišteni zatvoreni radioaktivni izvori ne propuštaju, a nisu
upotrebljivi, s njima se postupa na isti način kao i s propuštajućim nakon
pakiranja.

Članak 47.

Niskoradioaktivne kratkoživuće iskorištene zatvorene radioaktivne izvore vlasnik
može skladištiti u vlastitom skladištu do postizanja vrijednosti za otpuštanje,
ako ukupno potrebno vrijeme nije dulje od 3 godine.

Članak 48.

Pravna ili fizička osoba – obrtnik, koja uvozi zatvoreni radioaktivni izvor koji
sadrži radionuklid čija aktivnost će i poslije deset godina po primitku biti
viša od 100 MBq mora ugovorom obvezati proizvođača da pristaje na povrat
navedenog zatvorenog radioaktivnog izvora poslije prestanka njegove uporabe i da
će isti primiti natrag u roku od 12 mjeseci od postavljanja zahtjeva pravne ili
fizičke osobe za povrat.
Pravna ili fizička osoba – obrtnik, mora svom zahtjevu za ishođenje dozvole za
nabavu i uvoz zatvorenog radioaktivnog izvora iz stavka 1. ovoga članka
priložiti presliku ugovora s nedvojbenim pristankom proizvođača o povratku
zatvorenog radioaktivnog izvora.

6. NAČIN EVIDENTIRANJA RADIOAKTIVNOG OTPADA, ISKORIŠTENIH ZATVORENIH
RADIOAKTIVNIH IZVORA I IZVORA IONIZIRAJUĆEG ZRAČENJA KOJI SE NE NAMJERAVAJU
DALJE KORISTITI

Članak 49.

Vlasnik i/ili posjednik radioaktivnog otpada, iskorištenih zatvorenih
radioaktivnih izvora ili izvora ionizirajućeg zračenja koji se ne namjeravaju
dalje koristiti obvezan je voditi evidenciju o količini proizvedenog,
skupljenog, kondicioniranog, obrađenog, pakiranog, prevezenog, skladištenog ili
odloženog radioaktivnog otpada, iskorištenih zatvorenih radioaktivnih izvora i
izvora ionizirajućeg zračenja koji se ne namjeravaju dalje koristiti ili
ispuštenog radioaktivnog otpada.
Evidencija iz stavka 1. ovoga članka vodi se za svako pakiranje, odnosno
količinu radioaktivnog otpada, iskorištenih zatvorenih radioaktivnih izvora i
izvora ionizirajućeg zračenja koji se ne namjeravaju dalje koristiti, iz istog
stavka, a sadrži ove podatke:
1. redni broj,
2. porijeklo – razred, skupinu, tip (s podacima o fizikalnom, kemijskom i
biološko-zaraznom sastavu),
3. nadnevak, mjesto i način nastanka, skupljanja, kondicioniranja, obrade,
pakiranja, odnosno prijevoza,
4. količina,
5. opseg i masa,
6. koncentracija aktivnosti i/ili aktivnost i nadnevak mjerenja ili procjene,
7. brzina apsorbirane doze na površini ambalaže,
8. mjesto i način čuvanja,
9. nadnevak skladištenja ili odlaganja,
10. nadnevak, mjesto količina i brzina ispuštanja.
Posebno se vode evidencije za iskorištene zatvorene radioaktivne izvore i izvore
ionizirajućeg zračenja koji se ne namjeravaju dalje koristiti.

Članak 50.

Vlasnik i/ili posjednik radioaktivnog otpada, iskorištenih zatvorenih
radioaktivnih izvora i izvora ionizirajućeg zračenja koji se ne namjeravaju
dalje koristiti, mora 31. prosinca svake godine popisati radioaktivni otpad koji
sadrži radioaktivne izvore čije je vrijeme poluraspada dulje od 100 dana, po
pakiranju i s podacima, sukladno članku 49. ove Uredbe, iskorištene zatvorene
radioaktivne izvore, odnosno izvore ionizirajućeg zračenja koji se ne
namjeravaju dalje koristiti. Popis se dostavlja Zavodu najkasnije do kraja
siječnja sljedeće godine.
Uz popis iz stavka 1. ovoga članka, vlasnik, odnosno posjednik radioaktivnog
otpada, iskorištenih zatvorenih radioaktivnih izvora i izvora ionizirajućeg
zračenja koji se ne namjeravaju dalje koristiti mora dostaviti godišnje izvješće
o promjenama u vezi radioaktivnog otpada, iskorištenih zatvorenih radioaktivnih
izvora i izvora ionizirajućeg zračenja koji se ne namjeravaju dalje koristiti,
za koje je odgovoran, posebice o:
1. radioaktivnom otpadu iz upravnog nadzora,
2. u okoliš ispuštenom radioaktivnom otpadu,
3. radioaktivnom otpadu koji je predan u središnje skladište radioaktivnog
materijala, iskorištenih zatvorenih radioaktivnih izvora, izvora ionizirajućeg
zračenja koji se ne namjeravaju dalje koristiti, i radioaktivnog otpada,
4. otuđenom ili izvezenom radioaktivnom otpadu,
5. otuđenim iskorištenim zatvorenim radioaktivnim izvorima i izvorima
ionizirajućeg zračenja koji se ne namjeravaju dalje koristiti,
6. iskorištenim zatvorenim radioaktivnim izvorima i izvorima ionizirajućeg
zračenja koji se ne namjeravaju dalje koristiti, koji su izvezeni ili vraćeni
dobavljaču ili proizvođaču,
7. odloženom radioaktivnom otpadu, iskorištenim zatvorenim radioaktivnim
izvorima i izvorima ionizirajućeg zračenja koji se ne namjeravaju dalje
koristiti.
Popis iz stavka 1. ovoga članka s podacima iz stavka 2. ovoga članka Zavodu,
dostavlja se na način koji će propisati ravnatelj Zavoda.

Članak 51.

Vlasnik i posjednik radioaktivnog otpada, iskorištenih zatvorenih radioaktivnih
izvora i izvora ionizirajućeg zračenja koji se ne namjeravaju dalje koristiti,
obvezan je o svakom pojedinom skladištenju, odlaganju, izvozu ili vraćanju
proizvođaču istoga, odnosno nakon obavljanja bilo koje aktivnosti vezane uz
zbrinjavanje radioaktivnog otpada, iskorištenih zatvorenih radioaktivnih izvora
i izvora ionizirajućeg zračenja koji se ne namjeravaju dalje koristiti,
obavijestiti Zavod.
Osoba nadležna za evidenciju unosa i iznosa radioaktivnog otpada, iskorištenih
zatvorenih radioaktivnih izvora i izvora ionizirajućeg zračenja koji se ne
namjeravaju dalje koristiti iz središnjeg skladišta obvezna je donositelju i/ili
iznositelju radioaktivnog otpada, iskorištenih zatvorenih radioaktivnih izvora i
izvora ionizirajućeg zračenja koji se ne namjeravaju dalje koristiti izdati
adekvatnu potvrdu, a o tome je dužan izvijestiti Zavod.
Osoba nadležna za evidenciju unosa radioaktivnog otpada, iskorištenih zatvorenih
radioaktivnih izvora i izvora ionizirajućeg zračenja koji se ne namjeravaju
dalje koristiti, u odlagalište, obvezna je donositelju radioaktivnog otpada,
iskorištenih zatvorenih radioaktivnih izvora i izvora ionizirajućeg zračenja
koji se ne namjeravaju dalje koristiti, izdati odgovarajuću potvrdu, a o tome je
obvezan izvijestiti Zavod.
Za izvore koji se izvoze, vlasnik je obvezan Zavodu dostaviti jedinstvenu
carinsku deklaraciju i potvrdu o preuzimanju izvora od strane primatelja, koja
mora sadržavati naziv izotopa i serijski broj izvora, kao i podatke o primatelju
izvora.
O svim navedenim radnjama vlasnik i/ili posjednik iz stavka 1.ovoga članka
obvezni su obavijestiti Zavod u roku od 7 dana.

Članak 52.

Zavod je obvezan voditi evidencije o radioaktivnom otpadu, iskorištenim
zatvorenim radioaktivnim izvorima i izvorima ionizirajućeg zračenja koji se ne
namjeravaju dalje koristiti, te o vremenu izvoza i mjestu uskladištenja.

7. PRIJELAZNE I ZAVRŠNE ODREDBE

Članak 53.

Vlada Republike Hrvatske će u roku od 6 mjeseci od dana stupanja na snagu ove
Uredbe odrediti mjesto za skladištenje radioaktivnog otpada, iskorištenih
zatvorenih radioaktivnih izvora i izvora ionizirajućeg zračenja koji se ne
namjeravaju dalje koristiti (središnje skladište).

Članak 54.

Pravna ili fizička osoba – obrtnik, koja obavlja djelatnost iz članka 4. ove
Uredbe bez odobrenja Zavoda, obvezna je u roku od jedne godine od dana stupanja
na snagu ove Uredbe ishoditi odobrenje sukladno ovoj Uredbi.
Ako pravna ili fizička osoba – obrtnik, iz stavka 1. ovoga članka, ne uskladi
svoj rad i poslovanje do isteka roka iz stavka 1. ovoga članka, prestaje joj
ovlast za obavljanje djelatnosti iz članka 4. ove Uredbe, o čemu rješenjem
odlučuje ravnatelj Zavoda.

Članak 55.

Za skladišta iz članka 32. ove Uredbe pravna ili fizička osoba – obrtnik,
obvezna je u roku od dvije godine od dana stupanja na snagu ove Uredbe ishoditi
uporabnu dozvolu i odobrenje za obavljanje djelatnosti, od nadležnih tijela
sukladno posebnim propisima, a u protivnom sanitarni inspektor zabranit će joj
daljnje skladištenje radioaktivnog otpada niske i srednje aktivnosti,
iskorištenih zatvorenih radioaktivnih izvora, odnosno izvora ionizirajućeg
zračenja koji se ne namjeravaju dalje koristiti u vlastitom skladištu i narediti
njihovo skladištenje u središnjem skladištu.
Ako nositelj odobrenja nema skladište u smislu članka 32. ove Uredbe, obvezan je
u roku od godine dana stupanja na snagu ove Uredbe osigurati zbrinjavanje
radioaktivnog otpada, iskorištenih zatvorenih radioaktivnih izvora i izvora
ionizirajućeg zračenja koji se ne namjeravaju dalje koristiti, sukladno
odredbama ove Uredbe, a u protivnom sanitarni inspektor zabranit će joj daljnje
skladištenje radioaktivnog otpada niske i srednje aktivnosti, iskorištenih
zatvorenih radioaktivnih izvora, odnosno izvora ionizirajućeg zračenja koji se
ne namjeravaju dalje koristiti, u vlastitom skladištu i narediti njihovo
skladištenje u središnjem skladištu.

Članak 56.

Pravna ili fizička osoba – obrtnik, koja obavlja djelatnost skladištenja
radioaktivnog otpada, iskorištenih zatvorenih radioaktivnih izvora i izvora
ionizirajućeg zračenja koji se ne namjeravaju dalje koristiti, bez odobrenja
koje izdaje Zavod, obvezna je u roku od šest mjeseci od dana stupanja na snagu
ove Uredbe dostaviti Zavodu izvješće o stanju u skladištu, a prema podacima iz
članka 49. ove Uredbe.

Članak 57.

Danom stupanja na snagu ove Uredbe prestaje važiti Pravilnik o načinu
sakupljanja, evidentiranja, obrade, čuvanja, konačnog smještaja i ispuštanja
radioaktivnih otpadnih tvari u čovjekovu okolinu (»Narodne novine«, broj 53/91).

Članak 58.

Ova Uredba stupa na snagu osmoga dana od dana objave u »Narodnim novinama«.

Klasa: 542-02/08-01/01
Urbroj: 5030104-08-1
Zagreb, 10. travnja 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur.**, v. r.

**PRILOG I.**

*Tablica 1.* GRANIČNE VRIJEDNOSTI KONCENTRACIJE AKTIVNOSTI UMJETNO STVORENIH RADIONUKLIDA U RASUTIM MATERIJALIMA ISPOD KOJIH SE RADIOAKTIVNI OTPAD MOŽE
ISPUSTITI U OKOLIŠ

|  |  |  |
| --- | --- | --- |
| radionuklid | koncentracija aktivnosti Bq/g) | napomena |
| H-3 | 100 |  |
| Be-7 | 10 |  |
| C-14 1 | 1 |  |
| F-18 | 10 | a |
| Na-22 | 0.1 |  |
| Na-24 | 1 | a |
| Si-31 | 1000 | a |
| P-32 | 1000 |  |
| P-33 | 1000 |  |
| S-35 | 10 |  |
| Cl-36 | 1 |  |
| Cl-38 | 10 | a |
| K-42 | 100 |  |
| K-43 | 10 | a |
| Ca-45 | 100 |  |
| Ca-47 | 10 |  |
| Sc-46 | 0.1 |  |
| Sc-47 | 100 |  |
| Sc-48 | 1 |  |
| V-48 | 1 |  |
| Cr-51 | 100 |  |
| Mn-51 | 10 | a |
| Mn-52 | 1 |  |
| Mn-52m | 10 | a |
| Mn-53 | 100 |  |
| Mn-54 | 0.1 |  |
| Mn-56 | 10 | a |
| Fe-52 | 10 | a |
| Fe-55 | 1000 |  |
| Fe-59 | 1 |  |
| Co-55 | 10 | a |
| Co-56 | 0.1 |  |
| Co-57 | 1 |  |
| Co-58 | 1 |  |
| Co-58m | 10000 | a |
| Co-60 | 0.1 |  |
| Co-60m | 1000 | a |
| Co-61 | 100 | a |
| Co-62m | 10 | a |
| Ni-59 | 100 |  |
| Ni-63 | 100 |  |
| Ni-65 | 10 | a |
| Cu-64 | 100 | a |
| Zn-65 | 0.1 |  |
| Zn-69 | 1000 | a |
| Zn-69m | 10 | a |
| Ga-72 | 10 | a |
| Ge-71 | 10000 |  |
| As-73 | 1000 |  |
| As-74 | 10 | a |
| As-76 | 10 | a |
| As-77 | 1000 |  |
| Se-75 | 1 |  |
| Br-82 | 1 |  |
| Rb-86 | 100 |  |
| Sr-85 | 1 |  |
| Sr-85m | 100 | a |
| Sr-87m | 100 | a |
| Sr-89 | 1000 |  |
| Sr-90 | 1 |  |
| Sr-91 | 10 | a |
| Sr-92 | 10 | a |
| Y-90 | 1000 |  |
| Y-91 | 100 |  |
| Y-91m | 100 | a |
| Y-92 | 100 | a |
| Y-93 | 100 | a |
| Zr-93 | 10 | a |
| Zr-95 | 1 |  |
| Zr-97 | 10 | a |
| Nb-93m | 10 |  |
| Nb-94 | 0.1 |  |
| Nb-95 | 1 |  |
| Nb-97 | 10 | a |
| Nb-98 | 10 | a |
| Mo-90 | 10 | a |
| Mo-93 | 10 |  |
| Mo-99 | 10 |  |
| Mo-101 | 10 | a |
| Tc-96 | 1 |  |
| Tc-96m | 1000 | a |
| Tc-97 | 10 |  |
| Tc-97m | 100 |  |
| Tc-99 | 1 |  |
| Tc-99m | 100 | a |
| Ru-97 | 10 |  |
| Ru-103 | 1 |  |
| Ru-105 | 10 | a |
| Ru-106 | 0.1 |  |
| Rh-103m | 10000 | a |
| Rh-105 | 100 |  |
| Pd-103 | 1000 |  |
| Pd-109 | 100 |  |
| Ag-105 | 1 |  |
| Ag-110m | 0.1 |  |
| Ag-111 | 100 |  |
| Cd-109 | 1 |  |
| Cd-115 | 10 |  |
| Cd-115m | 100 |  |
| In-111 | 10 |  |
| In-113m | 100 | a |
| In-114m | 10 |  |
| In-115m | 100 | a |
| Sn-113 | 1 |  |
| Sn-125 | 10 |  |
| Sb-122 | 10 |  |
| Sb-124 | 1 |  |
| Sb-125 | 0.1 |  |
| Te-123m | 1 |  |
| Te-125m | 1000 |  |
| Te-127 | 1000 |  |
| Te-127m | 10 |  |
| Te-129 | 100 | a |
| Te-129m | 10 |  |
| Te-131 | 100 | a |
| Te-131m | 10 |  |
| Te-132 | 1 |  |
| Te-133 | 10 | a |
| Te-133m | 10 | a |
| Te-134 | 10 | a |
| I-123 | 100 |  |
| I-125 | 100 |  |
| I-126 | 10 |  |
| I-129 | 0.01 |  |
| I-130 | 10 | a |
| I-131 | 10 |  |
| I-132 | 10 | a |
| I-133 | 10 | a |
| I-134 | 10 | a |
| I-135 | 10 | a |
| Cs-129 | 10 |  |
| Cs-131 | 1000 |  |
| Cs-132 | 10 |  |
| Cs-134 | 0.1 |  |
| Cs-134m | 1000 | a |
| Cs-135 | 100 |  |
| Cs-136 | 1 |  |
| Cs-137 | 0.1 |  |
| Cs-138 | 10 | a |
| Ba-131 | 10 |  |
| Ba-140 | 1 |  |
| La-140 | 1 |  |
| Ce-139 | 1 |  |
| Ce-141 | 100 |  |
| Ce-143 | 10 |  |
| Ce-144 | 10 |  |
| Pr-142 | 100 | a |
| Pr-143 | 1000 |  |
| Nd-147 | 100 |  |
| Nd-149 | 100 | a |
| Pm-147 | 1000 |  |
| Pm-149 | 1000 |  |
| Sm-151 | 1000 |  |
| Sm-153 | 100 |  |
| Eu-152 | 0.1 |  |
| Eu-152m | 100 | a |
| Eu-154 | 0.1 |  |
| Eu-155 | 1 |  |
| Gd-153 | 10 |  |
| Gd-159 | 100 | a |
| Tb-160 | 1 |  |
| Dy-165 | 1000 | a |
| Dy-166 | 100 |  |
| Ho-166 | 100 |  |
| Er-169 | 1000 |  |
| Er-171 | 100 | a |
| Tm-170 | 100 |  |
| Tm-171 | 1000 |  |
| Yb-175 | 100 |  |
| Lu-177 | 100 |  |
| Hf-181 | 1 |  |
| Ta-182 | 0.1 |  |
| W-181 | 10 |  |
| W-185 | 1000 |  |
| W-187 | 10 |  |
| Re-186 | 1000 |  |
| Re-188 | 100 | a |
| Os-185 | 1 |  |
| Os-191 | 100 |  |
| Os-191m | 1000 | a |
| Os-193 | 100 |  |
| Ir-190 | 1 |  |
| Ir-192 | 1 |  |
| Ir-194 | 100 | a |
| Pt-191 | 10 |  |
| Pt-193m | 1000 |  |
| Pt-197 | 1000 | a |
| Pt-197m | 100 |  |
| Au-198 | 10 |  |
| Au-199 | 100 |  |
| Hg-197 | 100 |  |
| Hg-197m | 100 |  |
| Hg-203 | 10 |  |
| Tl-200 | 10 |  |
| Tl-201 | 100 |  |
| Tl-202 | 10 |  |
| Tl-204 | 1 |  |
| Pb-203 | 10 |  |
| Bi-206 | 1 |  |
| Bi-207 | 0.1 |  |
| Po-203 | 10 | a |
| Po-205 | 10 | a |
| Po-207 | 10 | a |
| At-211 | 1000 |  |
| Ra-225 | 10 |  |
| Ra-227 | 100 |  |
| Th-226 | 1000 |  |
| Th-229 | 0.1 |  |
| Pa-230 | 10 |  |
| Pa-233 | 10 |  |
| U-230 | 10 |  |
| U-231 | 100 |  |
| U-232 | 0.1 |  |
| U-233 | 1 |  |
| U-236 | 10 |  |
| U-237 | 100 |  |
| U-239 | 100 | a |
| U-240 | 100 | a |
| Np-237 | 1 |  |
| Np-239 | 100 |  |
| Np-240 | 10 | a |
| Pu-234 | 100 | a |
| Pu-235 | 100 | a |
| Pu-236 | 1 |  |
| Pu-237 | 100 |  |
| Pu-238 | 0.1 |  |
| Pu-239 | 0.1 |  |
| Pu-240 | 0.1 |  |
| Pu-241 | 10 |  |
| Pu-242 | 0.1 |  |
| Pu-243 | 1000 | a |
| Pu-244 | 0.1 |  |
| Am-241 | 0.1 |  |
| Am-242 | 1000 | a |
| Am-242m | 0.1 |  |
| Am-243 | 0.1 |  |
| Cm-242 | 10 |  |
| Cm-243 | 1 |  |
| Cm-244 | 1 |  |
| Cm-245 | 0.1 |  |
| Cm-246 | 0.1 |  |
| Cm-247 | 0.1 |  |
| Cm-248 | 0.1 |  |
| Bk-249 | 100 |  |
| Cf-246 | 1000 |  |
| Cf-248 | 1 |  |
| Cf-249 | 0.1 |  |
| Cf-250 | 1 |  |
| Cf-251 | 0.1 |  |
| Cf-252 | 1 |  |
| Cf-253 | 100 |  |
| Cf-254 | 1 |  |
| Es-253 | 100 |  |
| Es-254 | 0.1 |  |
| Es-254m | 10 |  |
| Fm-254 | 10000 | a |
| Fm-255 | 100 | a |

»a« označava vrijeme poluraspada manje od 1 dan

*Tablica 2.* GRANIČNE VRIJEDNOSTI KONCENTRACIJE AKTIVNOSTI PRIRODNIH RADIONUKLIDA
ISPOD KOJIH SE RADIOAKTIVNI OTPAD MOŽE ISPUSTITI U OKOLIŠ

|  |  |
| --- | --- |
| radionuklid | koncentracija aktivnosti |
| (Bq/g) |  |
| K-40 | 10 |
| ostali prirodni radionuklidi | 1 |

Uredba, NN 44/2008-1472
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)